西軒雜言
作者：李新
朝代：宋

paragraphs: 風琴牛笛難度曲，早韭晚菘誰當肉。
筆端畫餅不得飽，汁少熬雞渾未熟。
三年楮葉太勞力，八尺鼓圍竟空腹。
遙遙華胄猶龍孫，皎皎白駒縶空谷。
頭風豈無草檄愈，醬瓿正須太玄覆。
供書小吏腕幾脱，免冠毛頴髮仍秃。
年來軋思倒挽牛，逃虚僧社高如秋。
乞身得此清涼國，不減人間萬戶侯。